b'\n_START_ARTICLE_\nB\xc4\x83t\xc4\x83lia de la Mir\xc4\x83sl\xc4\x83u\n_START_SECTION_\nDesf\xc4\x83\xc8\x99urare\n_START_PARAGRAPH_\nConflictul dintre domnul Mihai Viteazu, devenit \xc8\x99i principe al Transilvaniei \xc3\xaen urma B\xc4\x83t\xc4\x83liei de la \xc8\x98elimb\xc4\x83r, \xc8\x99i nobilii transilv\xc4\x83neni s-a acutizat. St\xc4\x83p\xc3\xa2nirea lui Mihai Viteazu \xc3\xaen Transilvania a fost considerat\xc4\x83 nelegitim\xc4\x83 de c\xc4\x83tre Dieta de la Turda din 23 august/2 septembrie 1599, convocat\xc4\x83 de \xc8\x98tefan Cs\xc3\xa1ki (cel care dorea el \xc3\xaensu\xc8\x99i s\xc4\x83 devin\xc4\x83 principe al Transilvaniei), recunosc\xc3\xa2ndu-se autoritatea \xc3\xaemp\xc4\x83ratului german Rudolf al II-lea (1576\xe2\x80\x931612)._NEWLINE_Dieta a cerut ajutorul lui Giorgio Basta, care a r\xc4\x83spuns chem\xc4\x83rii \xc8\x99i a pornit din Ungaria de Sus spre Transilvania, iar cavaleria \xc8\x99i trupele Dietei Transilvaniei l-au p\xc4\x83r\xc4\x83sit pe Mihai \xc8\x99i au trecut de partea habsburgic\xc4\x83. Ajutoarele venite din Muntenia au fost oprite de sa\xc8\x99ii bra\xc8\x99oveni la 2/12 septembrie \xc8\x99i 4/14 septembrie 1599._NEWLINE_\xc3\x8en timp ce Mihai Viteazul dispunea de aproximativ 10.000 \xe2\x80\x93 12.000 de oameni, armata nobilimii, \xc3\xaempreunat\xc4\x83 cu cea a lui Basta, era format\xc4\x83 din aproximativ 18.000 de oameni (din care 6.000 de cavaleri germani \xc8\x99i flamanzi, purt\xc4\x83tori de cuirase, \xc8\x99i muschetari valoni \xc8\x99i francezi)._NEWLINE_Mihai Viteazul \xc8\x99i-a a\xc8\x99ezat oastea la Mir\xc4\x83sl\xc4\x83u, \xc3\xaentr-un loc \xc3\xaengust \xc3\xaentre r\xc3\xa2ul Mure\xc8\x99, dealuri, p\xc3\xa2r\xc3\xa2ul Lapad \xc8\x99i o p\xc4\x83dure \xc3\xaent\xc4\x83rit\xc4\x83 prin \xc8\x99an\xc8\x9buri. Lupta a \xc3\xaenceput cu atacurile artileriei, din ambele p\xc4\x83r\xc8\x9bi. Giorgio Basta a simulat retragerea pentru a-l obliga pe Mihai s\xc4\x83 p\xc4\x83r\xc4\x83seasc\xc4\x83 pozi\xc8\x9bia, iar acesta a c\xc4\x83zut \xc3\xaen cursa \xc3\xaentins\xc4\x83. Cavaleria sa a fost atacat\xc4\x83 de muschetari \xc8\x99i cuirasa\xc8\x9bi \xc8\x99i risipit\xc4\x83, tunurile pierdute, \xc3\xaen timp ce o mare parte din mercenarii cazaci l-au p\xc4\x83r\xc4\x83sit._NEWLINE_\xc3\x8enfr\xc3\xa2ngerea a fost catastrofal\xc4\x83, murind 4.000 dintre oamenii s\xc4\x83i, iar domnul, pentru a se salva, trece Mure\xc8\x99ul, pornind spre Alba Iulia. Cu ajutor muntean reu\xc8\x99e\xc8\x99te s\xc4\x83 ia tezaurul din capitala Transilvaniei \xc8\x99i, \xc3\xaen contextul p\xc4\x83trunderii o\xc8\x99tilor polone \xc3\xaen Moldova \xc8\x99i \xc8\x9aara Rom\xc3\xa2neasc\xc4\x83, a trecut mun\xc8\x9bii pentru a respinge atacul polon din \xc8\x9aara Rom\xc3\xa2neasc\xc4\x83.\n_START_SECTION_\nCauzele \xc3\xaenfr\xc3\xa2ngerii lui Mihai Viteazul\n_START_PARAGRAPH_\nTrecerea sa\xc8\x99ilor de partea Casei de Habsburg a fost cauzat\xc4\x83 de numeroasele jafuri comise de trupele lui Mihai Viteazul, precum cele de la Ghimbav, Codlea, Merghindeal, Cincu, \xc8\x98ura Mic\xc4\x83, Cristian, C\xc3\xa2lnic etc. \xc3\x8en plan extern Polonia nu a acceptat trecerea Moldovei sub domina\xc8\x9bia \xc8\x9a\xc4\x83rii Rom\xc3\xa2ne\xc8\x99ti, iar sprijinul \xc3\xaemp\xc4\x83ratului Rudolf al II-lea fa\xc8\x9b\xc4\x83 de Mihai Viteazul a sc\xc4\x83zut, \xc3\xaen contextul suspiciunii c\xc4\x83 Mihai va trece de partea otoman\xc4\x83. Generalul Giorgio Basta a fost trimis \xc3\xaen Transilvania pentru a \xc3\xaent\xc4\x83ri cursul antiotoman. \xc3\x8en aceast\xc4\x83 conjunctur\xc4\x83 a avut loc b\xc4\x83t\xc4\x83lia de la Mir\xc4\x83sl\xc4\x83u din 16 septembrie 1600 \xc3\xaentre Mihai Viteazul \xc8\x99i generalul imperial Basta, care se \xc3\xaendrepta spre Alba Iulia. Mihai, care se afla la Or\xc4\x83\xc8\x99tie, l-a \xc3\xaent\xc3\xa2mpinat l\xc3\xa2ng\xc4\x83 satul Mir\xc4\x83sl\xc4\x83u. Cu toate c\xc4\x83-\xc8\x99i alesese o pozi\xc8\x9bie \xc3\xaent\xc4\x83rit\xc4\x83 \xc3\xaen mod natural, Mihai cu firea lui impulsiv\xc4\x83, nu a profitat de aceast\xc4\x83 a\xc8\x99ezare strategic\xc4\x83 \xc8\x99i s-a l\xc4\x83sat provocat de Basta, care a simulat o retragere. Mihai consider\xc3\xa2nd aceast\xc4\x83 retragere ca un semn de sl\xc4\x83biciune a trupelor lui Basta, p\xc4\x83r\xc4\x83se\xc8\x99te pozi\xc8\x9bia \xc3\xaent\xc4\x83rit\xc4\x83 \xc8\x99i \xc3\xaencepe s\xc4\x83 urm\xc4\x83reasc\xc4\x83 pe inamic. Aceast\xc4\x83 mare gre\xc8\x99eal\xc4\x83 a fost una din cauzele \xc3\xaenfr\xc3\xa2ngerii de la Mir\xc4\x83sl\xc4\x83u. O alt\xc4\x83 cauz\xc4\x83 a fost superioritatea trupelor lui Basta. Trebuie amintit c\xc4\x83 dincolo de succesele sale militare, pozi\xc8\x9bia lui Mihai era fragil\xc4\x83 din cauza precarit\xc4\x83\xc8\x9bii mijloacelor sale pecuniare \xc8\x99i militare. O alt\xc4\x83 cauz\xc4\x83, dup\xc4\x83 p\xc4\x83rerea cancelarului polon Ioan Zamoyski, este c\xc4\x83 \xe2\x80\x9edomnului rom\xc3\xa2n i-au lipsit cele mai bune unit\xc4\x83\xc8\x9bi pe care le avea: mercenarii lui Baba Novac, oastea lui Udrea \xc8\x99i oastea rom\xc3\xa2n\xc4\x83 a lui Sava arma\xc8\x99ul \xc8\x99i Radu Buzescu\xe2\x80\x9d.'